ຊີເຣຍຍັງສືບຕໍ່ ປະຫັດປະຫານ ພວກປະທ້ວງ
ກອງກໍາລັງ ຮັກສາຄວາມປອດໄພຂອງຊິເຣຍ ຍັງສືບຕໍ່ປາບປາມພວກປະທ້ວງ ຕໍ່ຕ້ານລັດຖະບານ
ພວກເຄື່ອນໄຫວເພື່ອສິດທິມະນຸດຊາວຊິເຣຍ ກ່າວວ່າ ກອງກໍາລັງຮັກສາຄວາມປອດໄພ ຂອງລັດຖະບານ ໄດ້ສັງຫານ 7 ຄົນ ຫຼັງຈາກໄດ້ຍິງປືນເຂົ້າໃສ່ພວກປະທ້ວງ ໃນວັນພັກ ມື້ທໍາອິດ ເພື່ອສະເຫຼີມສະຫຼອງການສິ້ນສຸດຂອງເດືອນສັກສິດ Ramadan ຂອງສາສະໜາ ອິສລາມນັ້ນ ຄະນະກຳມະການປະສານງານໃນເຂດທ້ອງຖິ່ນ ກ່າວວ່າ ທະຫານລັດຖະ ບານໄດ້ສັງຫານ 7 ຄົນ ທີ່ al-Harra ແລະ Inkhit ໃນພາກໃຕ້ຂອງປະເທດ ແລະອີກຄົນນຶ່ງທີ່ເມືອງ Homs ໃນພາກກາງຂອງປະເທດ ຫຼັງຈາກ ທີ່ໄດ້ມີການສວດມົນພາວະນາ ໃນຕອນເຊົ້າຂອງ ວັນອັງຄານມື້ນີ້ ເພື່ອເປັນຂີດ ໝາຍຂອງການສິ້ນສຸດລົງຂອງບຸນ Eid al-Fitr ນັ້ນ ການປາບປາມພວກຕໍ່ຕ້ານລັດຖະບານທີ່ຍັງດໍາເນີນຢູ່ຕໍ່ມາ ມີຂຶ້ນນຶ່ງມື້ຫຼັງຈາກພວກນັກ ເຄື່ອນໄຫວກ່າວວ່າ ກອງກໍາລັງຮັກສາຄວາມປອດໄພ ໄດ້ສັງ ຫານ 6 ຄົນ ໃນຂະນະທີ່ ບຸກເຂົ້າໄປໃນຫຼາຍໆເຂດທົ່ວປະເທດ ກຸ່ມສັງເກດການສິດທິມະນຸດໃນຊີເຣຍໄດ້ກ່າວໃນວັນຈັນວານນີ້ວ່າ ການປະຫັດປະຫານ ທີ່ຮ້າຍແຮງສຸດແມ່ນມີຂຶ້ນຢູ່ເມືອງ Sarameen ໃນແຂວງ Idlib ທາງພາກເໜືອປະເທດ ກຸ່ມດັ່ງກ່າວເວົ້າວ່າ ກອງກໍາລັງຮັກສາຄວາມປອດໄພ ໄດ້ສັງຫານ 5 ຄົນຢູ່ທີ່ນັ້ນແລະມີ ອີກຢ່າງນ້ອຍ 60 ຄົນໄດ້ຮັບບາດເຈັບ ຂະນະທີ່ພວກເຂົາເຈົ້າຍິງປືນເຂົ້າໃສ່ໃນລະຫວ່າງ ການປະຕິບັດງານຊອກຫາແລະຈັບກຸມຜູ້ຄົນນັ້ນ